Tarybos reglamentas (EEB) Nr. 1513/76
1976 m. birželio 24 d.
dėl sėlenų, išsijų ir kitų liekanų, gautų išsijojus, sumalus arba kitaip apdorojus tam tikrus grūdus, kurių kilmės šalis - Tunisas, importo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 ir 113 straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi Europos ekonominės bendrijos ir Tuniso Respublikos bendradarbiavimo susitarimas ir Laikinasis susitarimas [2] dėl išankstinio tam tikrų bendradarbiavimo susitarimo nuostatų įgyvendinimo buvo pasirašyti 1976 m. balandžio 25 d.;
kadangi pagal Bendradarbiavimo susitarimo 22 straipsnį ir Laikinojo susitarimo 15 straipsnį numatyta, kad Tunisui nustačius specialųjį eksporto mokestį sėlenų, išsijų ir kitų liekanų, gautų sumalus, išsijojus arba kitaip apdorojus grūdus (išskyrus kukurūzus ar ryžius), kurie klasifikuojami Bendrojo muitų tarifo A dalies II skyriaus 23.02 subpozicijoje, importo mokesčio kintamojo dydžio komponentas mažinamas suma, lygia 60 % mokesčių, taikomų atitinkamam produktui, trijų mėnesių kintamojo dydžio komponentų vidurkiui, apskaičiuotam iki to mėnesio, kurį tokia suma buvo nustatyta, o nuolatinio dydžio komponentas nenustatomas;
kadangi specialusis eksporto mokestis turi atsispindėti šių produktų, importuotų į Bendriją, kainoje;
kadangi, siekiant užtikrinti, kad šie susitarimai būtų tinkamai taikomi, reikia imtis priemonių, kad importuotojas, importuodamas sėlenas, išsijas ir kitas liekanas, pateiktų įrodymą, kad specialusis eksporto mokestis buvo sumokėtas Tunise;
kadangi, inter alia, pagal susitarimą, sudarytą keičiantis laiškais, dėl Europos ekonominės bendrijos ir Tuniso Respublikos bendradarbiavimo susitarimo 22 straipsnio ir Laikinojo susitarimo 15 straipsnio dėl sėlenų, išsijų, kurių kilmės šalis Tunisas [3], importo į Bendriją, reikalaujama išsamių šių susitarimų taikymo taisyklių,
PRIĖMĖ ŠĮ REGLAMENTĄ:
1 straipsnis
Sėlenų, išsijų ir kitų liekanų, gautų išsijojus, sumalus arba kitaip apdorojus grūdus (išskyrus kukurūzus arba ryžius), kurie klasifikuojami Bendrojo muitų tarifo A dalies II skyriaus 23.02 subpozicijoje ir kurių kilmės šalis - Tunisas, importo mokesčio į Bendriją kintamojo dydžio komponentas apskaičiuojamas pagal 1975 m. spalio 29 d. Tarybos reglamento (EEB) Nr. 2744/75 dėl produktų, pagamintų iš grūdų ir ryžių importo ir eksporto [4] 2 straipsnį, atėmus sumą, lygią 60 % mokesčių, taikomų atitinkamam produktui, trijų mėnesių kintamojo dydžio komponentų vidurkiui, apskaičiuotam iki to mėnesio, kurį tokia suma buvo nustatyta.
2 straipsnis
1 straipsnis taikomas visam importui, kuriam importuotojas gali pateikti įrodymą, kad pagal Bendradarbiavimo susitarimo 22 straipsnį ir Laikinojo susitarimo 15 straipsnį specialusis eksporto mokestis buvo sumokėtas Tunise.
3 straipsnis
Išsamios šio reglamento taikymo taisyklės, ypač dėl sumų, kuriomis turi būti sumažintinas mokestis, nustatymo, priimamos Reglamento Nr. 359/67/EEB 26 straipsnyje nustatyta tvarka.
4 straipsnis
Sėlenų, išsijų ir kitų liekanų, gautų išsijojus, sumalus arba kitaip apdorojus grūdus (išskyrus kukurūzus arba ryžius),kurie klasifikuojami Bendrojo muitų tarifo A dalies II skyriaus 23.02 subpozicijoje ir kurių kilmės šalis - Tunisas, importo mokesčio į Bendriją nuolatinio dydžio komponentas nenustatomas.
5 straipsnis
Šis reglamentas įsigalioja Susitarimo, sudaryto keičiantis laiškais, dėl Europos ekonominės bendrijos ir Tuniso Respublikos bendradarbiavimo susitarimo 22 straipsnio ir Laikinojo susitarimo 15 straipsnio dėl sėlenų, išsijų, kurių kilmės šalis - Tunisas, importo į Bendriją, įsigaliojimo dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1976 m. birželio 24 d.